Helge Adam Møller (KF), 2001-03-22:
Det her forslag fra Det Konservative Folkeparti og Venstre kaldte både justitsministeren og den socialdemokratiske ordfører for en politisk markering.
Det er korrekt, og det er rigtigt.
Vi markerer klart og tydeligt nogle holdninger, vi har.
Men det giver os jo også anledning til at se, hvilke holdninger regeringen og Socialdemokratiet har.
Og jeg kan altså konstatere, at den nuværende strafferamme for vold, voldtægt, menneskesmugling osv. stort set er o.k. ifølge det, både justitsministeren og fru Dorte Bennedsen har sagt.
Det er også en klar markering.
Vi er her fundamentalt uenige. Det Konservative Folkeparti finder, at straffene for vold, specielt når det er grov vold mod helt uskyldige mennesker, er for lave.
Det Konservative Folkeparti finder, at straffene for voldtægt, specielt når det er massevoldtægt og voldtægt over for helt unge piger, er for lave.
Det er vores holdning.
Og for det tredje finder Det Konservative Folkeparti, at det i forbindelse med uagtsomt manddrab og specielt, når det er uagtsomt manddrab, hvor det er en bilist, der mere eller mindre sanseløst beruset sætter sig ind i sin bil og kører ud og dræber ét eller flere mennesker, er forkert og urimeligt, at han eller hun 8 timer efter bliver sat på fri fod.
Bl.a. derfor dette forslag, og forslaget er godt.
Det er godt, fordi det jo sender et klart signal til grove voldsmænd, til voldtægtsforbrydere og til sanseløst berusede bilister om, at de i langt større omfang end i dag og i årene forud efter De Konservatives og Venstres opfattelse skal have en sanktion, som er hårdere end den, de får i dag.
Det er retfærdigt, fordi det af hensyn til offeret og det store flertal af den danske befolknings retsfølelse er urimeligt, at man kan begå grove overfald på fuldstændig uskyldige mennesker, som man ikke har set, før 2 sekunder før man slår dem, og så slippe med 3 eller 4 måneders fængsel. Også fordi, som jeg nævnte før, at man eksempelvis sanseløst beruset i en stjålet bil kan slå et andet menneske ihjel og så slippe med en fængselsstraf på typisk 6-8 måneder og i første omgang blive sat på fri fod 8 eller 10 timer efter, når promillen er forsvundet.
Det er forkert.
Det er det, det her forslag lægger op til, og endelig: Når jeg siger, det er tiltrængt, ja, så er det, fordi vi er overbeviste om, at det her vil virke præventivt eller det, der på almindelig dansk hedder afskrækkende.
Der vil være et antal mennesker, der tænker sig om en ekstra gang, ellers får de i hvert fald god tid til at tænke sig om en ekstra gang, når de kommer ind og afsone en længere straf, så de ikke går ud og gør det samme én gang til.
Og lad mig bare slutte med at nævne eksemplet, som jo ikke er et enestående eksempel.
Vi kender situationen fra Odense for 1½ måned siden, hvor en ung mand uden kørekort, stjæler en bil.
Han er beruset, mere end dobbelt så meget, som han vil, han kører ind gennem Odense by med 120 km/t., kører over for tre røde lys og ved det tredje røde lys kører han direkte ind i en 21-årig ung mand, som brænder ihjel på stedet.
Han blev anholdt 1 minut efter.
8 timer efter var han på fri fod.
Han har ikke fået sin dom endnu, men den dom, han får efter gældende retspraksis, synes vi er for mild, og derfor er det, vi med dette forslag også på det område foreslår en strafskærpelse.
Det er vores holdning, og den holder vi fast i.